Kaksoiskansalaisuus ei sinänsä ole este mihinkään virkaan. Virkamiesten nuhteettomuutta, riippumattomuutta ja luotettavuutta arvioidaan tapauskohtaisesti muun muassa Suojelupoliisin tekemillä turvallisuusselvityksillä.
Puolustusvoimien ja Rajavartiolaitoksen sotilasvirkoihin on vuodesta 2019 alkaen voitu nimittää vain, jos henkilöllä ei ole sellaista toisen valtion kansalaisuutta tai muuta turvallisuusselvityslaissa tarkoitettua ulkomaansidonnaisuutta, joka voisi vaarantaa valtion turvallisuutta, yleistä turvallisuutta, maanpuolustusta tai Suomen kansainvälisiä suhteita tai palvelusturvallisuutta. Luotettavuuden arvioinnissa olennaista on, voisiko ulkomaansidonnaisuus altistaa selvityksen kohteen ei-toivotulle vaikuttamiselle.
Ulkomaansidonnaisuudet on otettava huomioon myös asianomaisen oman aseman ja suojaamisen kannalta. Henkilö voi joutua ristiriitatilanteeseen, jos häntä tai hänen läheisiään uhataan tai henkilöä muutoin painostetaan toimimaan työtehtäviinsä liittyvien velvollisuuksiensa vastaisesti.